Twee gevonnis wat trouplek-eienaar doodskietMarius saam met sy seun Gerrie en dogter Mariska. Die twee mans wat ŉ mede-eienaar van die bekende Maroupi-trouplek in Umhlali, KwaZulu-Natal, ten aanskoue van sy broer en ander gaste doodgeskiet het, is Vrydag in die hooggeregshof in Mtunzini gevonnis. Aron “Poliane” Feijao Moiane (26) en Jaulane Feijao Moiane (35) is nie net skuldig bevind aan die moord op Marius Deyzel (61) nie, maar ook vir ŉ reeks ander misdade insluitend ŉ plaasaanval, gewapende rooftogte, poging tot moord, kaping, aanranding van ŉ polisiebeampte en ontsnapping uit wettige aanhouding. Kol. Thembeka Mbele, woordvoerder van die polisie, sê albei beskuldigdes is ná ŉ verhoor van vier weke tot lewenslange tronkstraf gevonnis vir die moord op Deyzel, asook 15 jaar tronkstraf vir elk van ses aanklagte van roof met verswarende omstandighede en vyf jaar tronkstraf vir die besit van ongelisensieerde vuurwapens. Jaulane is tot ŉ verdere vyf jaar tronkstraf gevonnis vir aanranding van ŉ polisiebeampte, asook nog vyf jaar elk vir poging tot roof en ontsnapping uit wettige aanhouding. Hy is op een aanklag van roof met verswarende omstandighede vrygespreek. Mbele sê dié twee reeksmisdadigers se doppie het geklink toe die Vryheid-taakspan agterkom dat die modus operandi van verskeie ernstige misdade in die provinsie ooreenstem. Hulle het begin om die legkaartstukke in mekaar te pas en uiteindelik sake van Emanguzi, KwaDukuza, Umhlali en Impendle met mekaar verbind. “Die eerste saak is op 8 November 2016 aangemeld, toe die beskuldigdes ŉ bejaarde vrou in die Zinkwazi-gebied aangeval het. Die slagoffer is aangerand, vasgemaak en beroof van verskeie items, insluitend ŉ vuurwapen,” sê Mbele. Die Moiane-mans het weer toegeslaan op 2 Januarie 2017 toe hulle mense op ŉ plaas in die KwaDukuza-gebied oorval het. Hulle het die slagoffers met vuurwapens en messe gedreig voordat hulle met onder meer selfone, kontant, ŉ skootrekenaar en ŉ voertuig op die vlug geslaan het. Die twee was op 28 Januarie 2017 betrokke by nóg ŉ misdaad toe hulle die Maroupi-trouplek in Umhlali binnegestorm en die slagoffers op die grond laat lê het. Deyzel het hulle gekonfronteer en is met ŉ haelgeweer in die bors geskiet. Hy het doodgebloei voordat hulp ontbied kon word.